<classify> SHERIA mpya ya uwezeshaji wa biashara inaandaliwa ikitarajiwa kuja na majibu kuhusu utekelezaji wa maboresho ya mfumo wa udhibiti wa biashara.Aidha, mikoa yote na mamlaka na taasisi za serikali kutenga muda maalumu wa kutatua kero na changamoto zinazokabili wawekezaji wakati mawaziri kadhaa wakifanya ziara kwa kazi hiyo ya kusikiliza kero za wawekezaji kutokana na agizo la Waziri Mkuu.Waziri wa Nchi Ofisi ya Waziri Mkuu anayeshughulikia Uwekezaji, Angela Kairuki alisema aidha serikali inaendelea kufanya marekebisho ya sera ya uwekezaji ambayo ni ya muda mrefu tangu mwaka 1996.Kairuki alisema hayo juzi kwenye ufunguzi wa kongamano la fursa za biashara na uwekezaji la mkoa wa Pwani lililofunguliwa na Waziri Mkuu, Kassim Majaliwa.Tunakuja na sheria nyingine mpya itakaoitwa Sheria ya Uwezeshaji wa Biashara ambayo kimsingi ndiyo itafanya utekelezaji wa yaliyoelekezwa kwenye blue print ili kufanya kwa haraka zaidi, alisema Kairuki akimkaribisha waziri mkuu.Waziri Kairuki alikuwa akizungumzia dhamira ya serikali katika kutatua changamoto za uwekezaji nchini kulingana na maelekezo ya viongozi wa juu. Wakati huo huo waziri Kairuki ameagiza mikoa yote na mamlaka na taasisi za serikali kutenga muda maalumu wa kutatua kero na changamoto zinazokabili wawekezaji katika shughuli zao. Alisema kwa maelekezo ya Waziri Mkuu, pia mawaziri akiwamo wa Wizara ya Nishati, wameanza kazi ya kutembelea mikoa.Wameshafanya hivyo kwa mikoa minne ziara inayohusisha mawaziri takribani saba wanaosikiliza kero za wawekezaji. Wanaendelea pia kukutana na wawekezaji wa kigeni kupitia chemba zao pamoja na balozi.  <topic>: kitaifa 